Selvom fire ud af ti danskere ifølge en nylig meningsmåling er åbne over for forskning i atomkraftteknologi, hælder flertallet i Folketinget til den anden side.

Ny Megafon-måling Ny Megafon-måling viser, at 40 pct. af den danske befolkning går ind for offentlig forskning i atomenergi. 20 pct. er ikke afvisende, mens 35 pct. af befolkningen ikke ønsker forskning i nye former for atomenergi. Undersøgelsen er udført af Megafon på vegne af interesseorganisationen Ren Energioplysning (REO). Spørgsmålet til respondenterne lød: “Er du tilhænger eller modstander af, at der afsættes midler til forskning indenfor atomkraft i Danmark?”

Det fremgår strålende klart, efter at Folketingets medlemmer onsdag aften diskuterede et beslutningsforslag, der skal sikre, at thoriumteknologi kan modtage offentlig støtte på lige vilkår med andre teknologier.

Faktisk er det kun Liberal Alliance - som står bag forslaget - og Det Konservative Folkeparti, der støtter beslutningsforslaget.

Men de Konservative var på intet tidspunkt til stede i salen under onsdagens førstebehandling af beslutningsforslaget. Resten af de politiske partier markerede sig som modstandere og afviste at stemme for forslaget.

Den gennemgående holdning blandt modstandspartierne var, at Danmark kun skal tildele offentlig støtte til energiteknologier, som indgår i dansk energiplanlægning.

Thorium er ikke grønt nok

På trods af tidligere nysgerrighed afviste både Radikale Venstre og Alternativet at stemme for forslaget.

Radikale Venstre har tidligere over for Ingeniøren givet udtryk for, at Danmark om muligt bør bidrage til den globale udvikling af atomkraftteknologi – dog skal atomkraftteknologi ikke demonstreres på dansk jord, men henvises her til EU-regi.

Den pibe har imidlertid fået en lidt anden lyd:

»Thorium er ikke en grøn teknologi, og vi skal blive på den grønne vej. Vi har begrænsede ressourcer til offentlig støtte, og de er ikke blevet større, efter at regeringen og Liberal Alliance har skåret i støtten,« lød det under mødet i folketingssalen fra den radikale ordfører, Johannes Lebech, som henstiller forskning på området til lande med atomkraft.

Alternativet vender thorium ryggen

I Alternativet var energiordfører Christian Poll i november åben for, at Danmark muligvis kunne støtte til forskning i atomkraftteknologi, hvis udviklingen på området tilbød nye alternativer til den konventionelle kernekraft. Den holdning er imidlertid erstattet af et fuldstændig fokus på vedvarende energikilder.

»Den udvikling, vi skal bruge penge på, er vedvarende energi. Thorium er måske en mere sikker form for kernekraft, men det er ikke vedvarende energi som sol og vind,« fremhæver Christian Poll over for Ingeniøren.

Fordomsfri debat fejler

Hos Liberal Alliances energiordfører, Villum Christensen, var forventningen til det fremsatte forslag en blandet modtagelse. Men håbet var, at beslutningsforslaget kunne være startskuddet til en 'fordomsfri og rationel debat'.

»Jeg er glad for, vi får startet diskussionen om atomkraft. Debatten vil fortsætte, men det er en sej omgang, når gamle spøgelser (Tjernobyl og Fukushima, red.) trækkes frem. Tak for debatten,« afsluttede Villum Christensen.

Uddannelse og forskningsministeren Ulla Tørnæs refererede i sin tale under debatten til et kommende katolog kaldet Forsk 2025, som forventes at publiceres i foråret 2017. Dette katalog skal ligge til grund for strategiske investeringer i energiteknologi, fastslog ministeren.

Beslutningsforslaget om thorium er nu henvist til energi-, forsynings- og klimaudvalget.

Glæde over sløv politisk opbakning hos miljøorganisation

Den brede modstand mod beslutningsforslaget modtages med glæde hos organisationen Vedvarende Energi.

Atomkraftteknologi indgår ikke i den danske omstilling, og derfor behøver den ikke have en plads ved bordet med energiforskningsmidler, mener politisk koordinator Gunnar Olesen fra organisationen:

»Vi har fra politisk side valgt at fokusere på, at omstillingen til vedvarende energi bliver understøttet. Derfor mener vi, at Danmark skal støtte løsninger, som er mest til gavn for omstillingen. Og det er thorium ikke en del af.«